Mudhol

Mudhol er en korthåret varietet av caravanhund og tilhører myndene. Rasen ble anerkjent under navnet «mudhol» i 1969 av Indian National Kennel Club (INKC). Kennel Club of India (KCI), som er medlem av FCI, anerkjente den som caravanhund i 1993, men den er ikke internasjonalt anerkjent ennå. Rasenavnet stammer fra stedet Mudhola i det nordre Karnataka i India. En fjærprydet variant anerkjennes under navnet pashmi.

 Opprinnelse og alder 
Opphavet til denne hunden har fellestrekk med azawakh, sloughi, saluki og tazi, men ingen vet sikkert om det finnes et slektskap mellom disse. Den har også hodetrekk som peker i retning av chortaj. Den opprinnelige hunden er trolig mange århundre gammel, men ikke under navnet mudhol. Den er en renavlet nyskapning fra det nordlige Karnataka og deler av Mahrashtra. Korthåret caravanhund er imidlertid mest utbredt på Deccan-platået i India.

Kennel Club of India (KCI) publiserte rasestandarden i 1995. I India stilles caravanhund og mudhol ut som om de var samme hund, så kan man diskutere hvorvidt det var riktig å benytte navnet mudhol i rasestandarden. Denne hunden har vært kjent under navnet caravanhund i mer enn 300 år, både i og utenfor India. Det finnes også en fjærhåret varietet, kalt pashmi. Også den stilles ut som mudhol eller caravanhund.

 Utseende, anatomi og fysikk 
Mudhol er korthåret og ligner mye på sloughi og azawakh hva utseende angår, men har også fellestrekk med saluki.

Kroppen er langstrakt som en saluki, men lettbygget som en azawakh og har fellestrekk med denne rasens springende og elastiske gangart. Hodet er langt og smalt, med en lang snute, med en hudfarget eller svart nese. Hannene blir omkring 66–74 cm i skulderhøyde, mens tispene normalt ligger på omkring 55–66 cm i høyde. Vekten varierer med høyden, fra ca. 15–25 kg. Fargene varierer fra sandfarget til nærmest sort, gjerne med hvite tegninger som en azawakh. Også brindle er vanlig.

 Bruksområde 
Fra gammelt av har denne hunden vært avlet som jakt- og vakthund av nomadene, som en gang i tiden ferdet langs Silkeveien i Det fjerne østen. Rasen er meget hardfør og tøff, og godt tilpasset sitt naturlige miljø. Den er svært hurtig og utholdende, og krever en del mosjon for å trives.

I dag er den er framfor alt en arbeidshund i India, hvor den tåler såvel de tøffe vintrene som de varme somrene godt. Mudhol er bl.a. mye benyttet som politihund. Den er uten tvil veltilpasset i sitt miljø, og den skal være en meget dyktig jakthund på småvilt. Det er først og fremst hetsjakt på hare, rødrev, sjakal og svartbukk man benytter denne hunden, men den brukes også som vakthund. Den er uredd og pågående, og varsler villig når det kommer fremmede.

 Lynne og væremåte 
Mudhol og caravanhund har et mildere temperament enn pashmi, som skal ligne mer på azawakh hva temperament angår. Den er allikevel mer skeptisk til fremmede enn mynder flest. Den er lojal og hengiven overfor de den kjenner godt og liker. Rasen regnes ikke som spesielt barnevennlig, men skal være grei og tolerant omkring egne barn.

 Annet 
I dag er rasen mest tallrik i landsbyene på Deccanplatået. Den er sparsom utenfor India, men på ingen måte utrydningstruet. Noen hunder har blitt eksportet ut av India, men de er svært fåtallige.
Mudhol anerkjennes av The Kennel Club of India

Referanser

 Eksterne lenker 
 Caravan Hound

Kategori:Indiske hunderaser